b'\n_START_ARTICLE_\nVerilude\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nVerilude on 8,5\xe2\x80\x9310,3 mm pitk\xc3\xa4, leveytt\xc3\xa4\xc3\xa4n selv\xc3\xa4sti pitempi, melko karvainen ludelaji. V\xc3\xa4ritys on r\xc3\xa4ike\xc3\xa4n punamusta. Keskeisin\xc3\xa4 tuntomerkkein\xc3\xa4 selk\xc3\xa4puolella, siipien v\xc3\xa4liss\xc3\xa4 sijaitsevan ns. pikkukilven k\xc3\xa4rki on punainen ja el\xc3\xa4imen otsalle ulottuu leve\xc3\xa4, punainen raita. Siipien k\xc3\xa4rkikalvo on yksiv\xc3\xa4risen musta._NEWLINE_Nymfit ovat punertavan tai kellert\xc3\xa4v\xc3\xa4n ruskeita.\n_START_SECTION_\nLevinneisyys\n_START_PARAGRAPH_\nVerilude on laajalle levinnyt laji, jota tavataan suurimmassa osassa Eurooppaa ja id\xc3\xa4ss\xc3\xa4 aina Kiinaan ja Ven\xc3\xa4j\xc3\xa4n kaukoit\xc3\xa4\xc3\xa4n asti. Suomessa laji on yleinen Kuusamon korkeudelle saakka.\n_START_SECTION_\nElintavat\n_START_PARAGRAPH_\nMuiden ruskoluteiden tapaan laji talvehtii t\xc3\xa4ysikasvuisena. Talvehtineet yksil\xc3\xb6t pariutuvat touko-kes\xc3\xa4kuussa ja nymfej\xc3\xa4 voi l\xc3\xb6yt\xc3\xa4\xc3\xa4 elokuun lopulle saakka. Verilude suosii hiekkaista maaper\xc3\xa4\xc3\xa4 ja sit\xc3\xa4 tavataan yleisen\xc3\xa4 avoimilla, l\xc3\xa4mpimill\xc3\xa4 niityill\xc3\xa4 sek\xc3\xa4 joutomaa-alueilla. Lude nauttii ravinnokseen kasvien nesteit\xc3\xa4 ja ruokailee erityisesti voikukissa, ohdakkeissa sek\xc3\xa4 kaunokeissa.'